Indien die grafika nie vertoon nie, kies HTML onder die "view"-hofie.
Die 2011-akademiese jaar is reeds goed aan die gang, en taakooreenkomste is in plek om te verseker dat ons die verlangde uitkomste ten opsigte van ons Institusionele Plan kan bereik. My eie taakooreenkoms met die Voorsitter van die Raad (gebaseer op die Institusionele Plan), is ook reeds onderteken.
Dit was in my dagboek om al die kampusopeninge by te woon, maar soos u nou reeds weet, het 'n perdryongeluk my planne bietjie deurmekaargekrap. Ek was vir ongeveer twee weke lank buite aksie en kon net die Vaaldriehoekkampus se openingsgeleentheid meemaak. Ek wil graag vir almal wat boodskappe of ruikers (blomme en biltong!) gestuur het, baie dankie s?. Dit was wonderlik om die ondersteuning van die NWU-gemeenskap te kon beleef! (En dit sluit di? in wat tong-in-die-kies gehoop het dat ek gou weer "perdfris" gaan wees!) Dit was interessant dat ek selfs van drie ander universiteite ruikers ontvang het: Pretoria, Vrystaat en Rhodes. Ek is nog nie 100% mobiel nie, maar dit gaan elke dag 'n bietjie beter en ek sien al weer uit om die jaar saam met almal aan te pak.
Ek deel graag die volgende met u:
-2011 se nuwelingsinskrywings
-Institusionele bestuurstruktuur voltallig
-Die uitdagings vir 2011
-Wat die onmiddellike betref
2011 se nuwelingsinskrywings
Die polemiek rondom die gehalte van die matriekuitslae het uiteraard 'n invloed op die hele universiteitswese, maar die feit is dat ons keuringsprosesse in baie gevalle oor 'n tweejaarperiode strek en nie net die matriekuitslag in ag neem nie. Die punt is dat die toegelate eerstejaars van 2011 steeds 'n ho? hekkie moes oorsteek: benewens universiteitsvrystelling, ook die NWU-toelatingsvereistes. Kom ons werk dus konstruktief met wat en wie ons het, en straf nie die eerstejaars vir die spreekwoordelike "sondes van die vaders" nie.
Ons is tans, soos wat die onderstaande tabel aandui, ongeveer 5% onder ons nuwelinginskrywingsteikens vir 2011.
Huidige nuweling-registrasies 2011
Hierdie syfers moet gesien word teen die agtergrond dat ons meer as 15 000 nuwelingaansoeke op ons drie kampusse ontvang het. Die beskikbaarheid van studiefondse vir studente asook die beskikbaarheid van koshuisinwoning blyk van die vernaamste redes te wees waarom nie meer studente ingeskryf word nie. Dit is duidelik dat, ná stewige groei in 2010, ons kon konsolideer in 2011.
In geheel sien ons studentegetalle soos volg daar uit:
Ons is wel dankbaar dat ons ongeveer 11,5% meer NSFAS-fondse vir 2011 ontvang het (in totaal R85,6m), asook 'n bykomende toekenning vir finalejaarstudente wat aan die "middele"-toets voldoen (deur NSFAS self geadministreer). Dit verlig inderdaad die druk en stel ons in staat om meer studente op eerste en tweede vlak te help, en in totaal kon ons 2 530 studente op hierdie wyse finansieel bystaan.
Gesien teen die moeilike ekonomiese omstandighede is ons wel bekommerd dat ons studentedebiteure tans ho?r is as waarvoor voorsiening gemaak is. Ons werk hard daaraan om hierdie agterstande uit te wis en moes 'n paar ferm besluite neem, soos onder meer dat die studente wat gradueer nie aan gradeplegtighede mag deelneem en hul graadsertifikate kan ontvang alvorens hulle uitstaande skulde vereffen het of 'n re?ling in hierdie verband getref het nie.
Intussen is ons in gesprek met die Departement van Ho?r Onderwys en Opleiding om ons inskrywingsplan vir die volgende siklus (2011-2013) te finaliseer, en is die beplanning dat ons as instelling in geheel matig met gemiddeld 6,2% sal groei, met 'n sterk fokus op groei in die regering se prioriteitsareas, naamlik nagraadse kwalifikasies, ingenieurswese, onderwysersopleiding, dieregesondheid en lewens- en fisiese wetenskappe.
Institusionele bestuurstruktuur voltallig
In my eerste nuusbrief van die jaar het ek meer inligting verskaf rakende die herstrukturering van die Institusionele Bestuur. Ek is dankbaar om te kan meedeel dat ons nou weer voltallig is met die aanstelling van prof Martin Oosthuizen (tans Senior Direkteur vir Akademiese Beplanning en Kwaliteitsbevordering van NMMU) as Adjunk-visekanselier: Onderrig-Leer. Klik hier om die persverklaring te lees.
Die Raad het ook besluit om die funksie van Adjunkhoof (wat moet instaan ingeval die Visekanselier uitstedig is) voortaan te roteer, en nie soos voorheen aan 'n spesifieke portefeulje te koppel nie. In hierdie verband is prof Dan Kgwadi benoem as Adjunkhoof van die NWU vir 2011 en sy postitel wysig dus na Kampusrektor: Mafikeng en NWU-Adjunkhoof.
Bykomend is ons nog in proses om die nuwe pos van Bestuursadviseur: Transformasie en Diversiteitsbestuur te vul. Terug na bo
Die uitdagings vir 2011
Ons 2010-jaarverslag is in die proses om gefinaliseer te word en ek sal in 'n volgende nuusbrief meer breedvoerig oor ons prestasies verslag doen. Met betrekking tot uitdagings vir 2011 is ek dankbaar dat ons Institusionele Plan volledig belyn is in al ons kampusplanne, en derhalwe is ons "padkaart" vir 2011 en verder dus baie duidelik. By herhaling som ek enkele rigtingwysers op:
Gaan voort om ons kernbesigheid te verbeter met die volgende mediumtermynteikens: Handhaaf goeie onderrig-leer-uitsette, verminder uitvalkoers (85% slaagsyfer, 28-30% graadverwerwingskoers, uitvalkoers <10%).
Verbeter navorsingsuitsette op alle kampusse, bv. artikeluitsette vir 2011 na 0,54 artikels/personeellid, NNS-gegradeerde navorsers vir 2011 na 12,5% en personeel met PhD's vir 2011 na 52%. Alhoewel ons sterk vordering maak met ons navorsingsuitsette (en ons sesde lê wat die totale uitsette aanbetref - ingesluit M's en PhD's), is ons artikeluitsette nog onder 0,5 per akademiese personeellid. Dit plaas ons negende in die land. Ons uiteindelike doelwit is om die artikels/personeellid by 0,75 te kry, maar dan moet al die ondersteunende meganismes uiteraard eers in plek wees.
Verbeter vlakke van innovasie en gemeenskapsbetrokkenheid (meetbaarheid, meer as 200 gemeenskapsbetrokkenheidsprojekte, ondernemingsontwikkeling). Die volgehoue verbetering van die gehalteversekeringsprosesse, insluitend die finalisering en implementering van die kwaliteitsverbeteringsplan wat voortspruit uit die NWU se gapingsregister en die aanbevelings uit die HOKK se ouditverslag. Versnel die pas van transformasie volgens die ewe belangrike elemente van Toegang; Belyning; Gelykheid; Toenemende Eenheid; Kwaliteit; Herstel; Hulpbrontoewysing; Studente-ervaring en Sukses; en stuur die proses met betrekking tot die daarstelling van minimum diversiteitsteikens per kampus. Gegewe ons multikampusaard, is daar verskillende diversiteitsmikpunte vir 2020 op elkeen van die kampusse gestel:
Vir Mafikeng 'n diversiteitsmengsel van 90% swart en 10% wit (tans 99:1).
Vir Potch 70% wit en 30% swart (tans 76:24).
Vir Vaaldriehoek 'n mengsel van 75% swart en 25% wit (tans 69:31).
Dit sal die totale samestelling vir voltyds-voorgraadse studente aan die NWU in 2020 by 43% wit (tans 49,1%) en 57% swart (tans 51,9%) uitbring. Hierdie teikens word gestel binne die raamwerk dat Mafikeng die ankerkampus vir Setswana word en Potchefstroom die ankerkampus vir Afrikaans bly.
Die verdere uitbouing van die kampusse se nisareas, ontwikkelingstrajekte en infrastruktuurontwikkeling.
Internasionalisering, en spesifiek 'n raamwerk om aan akademici die geleentheid te bied om hulself internasionaal beter te posisioneer en om die nodige ondersteuningstrukture te vestig.
Die optimalisering van operasionele prosesse, in die besonder inligtingstegnologie-, bestuursinligtings- en die IKAS-prosesse. In hierdie verband verwys ek ook graag weer na die vroeëre berig oor die NWU se betrokkenheid by die Kuali-projek waar ons met internasionale vennote meewerk rakende die ontwikkeling van 'n nuwe studentestelsel. Kuali is 'n groeiende gemeenskap van universiteite, kolleges, sakeondernemings, en ander organisasies wat 'n vennootskap aangegaan het om oopbronsagteware vir hoër onderwys, deur hoër onderwys, te ontwikkel en in stand te hou. Ons het ook besluit om die Kuali Financial System (KFS) verder te ondersoek as 'n moontlike opsie vir die toekoms. Ondersteuning vir die huidige weergawe van Oracle eindig in 2012 en die NWU sal dus moet opgradeer na die nuutste weergawe, weergawe 12. Dit sal groot implikasies inhou ten opsigte van koste en werk, want die opgradering sal omtrent net so omvangryk soos 'n nuwe implementering wees. Teen hierdie agtergrond sien die Universiteit dit as die ideale geleentheid om te heroorweeg of die stelsel steeds die mees doeltreffende stelsel is wat betref funksionaliteit, koste, tegnologie en ons spesifieke behoeftes. Uiteraard sal projekte van hierdie aard weereens 'n groot impak op almal van ons hê.
'n Ondersoek om die Universiteit se afstandsprogramme uit te brei en ook op die groeiende volwasse-leer-mark te rig - 'n saak wat tans op die tafel van die Senaat is.
Implementering van die Hoëronderwys-kwalifikasieraamwerk met die oog op volledige verslagdoening aan die Raad op Hoër Onderwys teen 30 September 2011 met betrekking tot detail-inligting oor al ons akademiese programme. Hierdie projek gaan 'n groter impak op ons besigheidsprosesse hê as wat ons aanvanklik vermoed het, en derhalwe het ons besluit om 'n loodsprojek in die Fakulteit Teologie van stapel te stuur sodat ons die volle impak meer soomloos in ander fakulteite kan implementeer.
Wat die onmiddellike betref...
Die lewenskoste-aanpassingsproses se onderhandelings het afgeskop en ons vertrou dat die proses vanjaar glad sal verloop.
Die groot infrastruktuurontwikkelingsprojekte op al drie kampusse vorder goed, behalwe in die geval van die nuwe lesingskompleks by Ekonomiese en Bestuurswetenskappe op die Potchefstroomkampus. Vanwe? faktore totaal buite ons beheer was Bestuur genoodsaak om die kontrak op te skort en 'n nuwe kontrakteur aan te stel. Ons vertrou dat die verlore tyd gou ingehaal sal word. Die Raad se jaarlikse werkswinkel is geskeduleer vir 10 en 11 Maart en die fokus val vanjaar op die Universiteit se gemeenskapsbetrokkenheid in die konteks van die ontwikkeling van die onderskeie kampusnisareas, besigheidsontwikkeling en volhoubaarheid.
Baie goeie nuus is dat ons aansoek om fondse by die Nasionale Lotery te kry om die "African Cycling Centre" op die Potchefstroomkampus te vestig, suksesvol was. Ons sal dus eersdaags begin met die bou van 'n onderdakfietsrybaan ("Velodrome"). Dit sal die NWU weer op sportgebied op die voorpunt plaas en die Potchefstroomkampus help om sy sportstrategie uit te voer.
Die Association of Commonwealth Universities, waarvan ek voorsitter is, hou in April hul jaarlikse konferensie in Hong Kong. Ek benut die reis soontoe om ook (vir die eerste keer) 'n draai in China te gaan maak. Die doel is om moontlike samewerking met enkele universiteite daar te ondersoek. Daarna besoek ek ook twee vooraanstaande universiteite in Australi? (Newcastle en Adelaide), om ons samewerking met hulle te verstewig.
Kollegas, u sal saamstem dat bogenoemde 'n mondvol is, en ons het duidelik nog baie werk wat vir ons voorl?. Ek hoop u sal die energie en entoesiasme behou om saam met my hierdie groot taak suksesvol deur te voer.
Sterkte vir elkeen vir die res van 2011.
THEUNS ELOFF Visekanselier Stuur asseblief enige nuus, voorstelle, kommentaar of inligting vir hierdie nuusbrief aan Marelize Santana Klik hier vir die Engelse weergawe